Da Zeus woar fiar de Griachn vo da Antikn da obaste Gott, dea wo mit seine Mitgetter aufm Olymp g'lebt und Nektar drunga hod. Ea heascht üwa de gsamte Weyd, de wo ea se vo seim oidn, dattrign Voda, am Kronos, dakämpft hod. Dea hod nämle olle seine G'schwisda noch eahna Gebuat mit Haud und Hor uwegschlunga, wei ea Schiss um sei Heaschaft g'habt hod (da Kronos hod nämle damois scho sein Voda, an Uranos, ausg'schmiat); da Zeus awa is vo seina Muadda, da Reah auf Kreta vasteckt woan, so dass ea se schbäda, ois ea a großer Lackl woar, an seim Vater hod rächa kenna.